<classify> MVUA imetikisa mwaka huu kwa baadhi ya vituo kupima wingi wa mvua kwa milimita 50 kwa saa 24, kuwepo kwa tishio la vimbunga na upepo mkali.Lakini kutokana na utabiri wa hali ya hewa, unaotolewa na Mamlaka ya Hali ya Hewa Tanzania TMA, madhara yake yamekuwa kidogo kutokana na wananchi kupata tahadhari mapema na kufanyiwa kazi.Akizungumza na gazeti hili kuhusu hali ya hewa kwa mwaka huu, Mkurugenzi wa Huduma za Utabiri wa TMA, Dk Hamza Kabelwa anasema katika mwenendo wa mvua za Masika na Vuli kwa mwaka huu, hali haikuwa mbaya kuendana na utabiri.Dk Kabelwa alisema katika mvua za masika zilizoanza Machi mpaka Mei, mwaka huu, ambazo ni mahsusi kwa maeneo yanayopata misimu miwili ya mvua kwa mwaka katika ukanda wa Ziwa Victoria, Nyanda za Juu Kaskazini Mashariki, Pwani ya Kaskazini pamoja na visiwa vya Unguja na Pemba.Alisema katika msimu huo, mvua za Masika hazikuwa na mtawanyiko wa kuridhisha katika maeneo mengi hususan katika kipindi cha Machi hadi wiki ya pili ya mwezi wa Aprili mwaka huu. Alisema hata hivyo, katika kipindi cha wiki ya tatu ya mwezi Aprili hadi Mei, 2019, mtawanyiko wa mvua ulikuwa wa kuridhisha katika maeneo mengi, hivyo kunyesha kama zilivyotabiriwa.Dk Kabelwa alisema mvua za Vuli za Oktoba hadi Desemba mwaka huu ni mahsusi kwa maeneo yanayopata mvua mara mbili kwa mwaka. Alisema Oktoba katika maeneo yanayopata misimu miwili ya mvua kwa mwaka yaani katika ukanda wa Ziwa Victoria, Nyanda za juu Kaskazini Mashariki, Pwani ya Kaskazini pamoja na visiwa vya Unguja na Pemba.Alisema Mvua za Vuli katika maeneo hayo, zilianza kwa wakati katika maeneo mengi na mtawanyiko wake, ulikuwa wa kuridhisha kama jinsi zilivyotabiriwa. Alisema katika kipindi cha mwezi Novemba 2019, mvua za Vuli ziliendelea kunyesha katika maeneo ya Kanda ya Ziwa Victoria mikoa ya Kagera, Mwanza, Geita na Mara na Pwani ya Kaskazini mikoa ya Tanga, Pwani na Dar es Salaam na Kaskazini mwa Morogoro pamoja na visiwa vya Unguja na Pemba hususan kati ya wiki ya pili na ya nne ya mwezi Novemba, 2019.Alieleza kuwa wakati maeneo ya Nyanda za Juu Kaskazini Mashariki mikoa ya Kilimanjaro, Arusha na Manyara, mvua zilinyesha ingawa mtawanyiko wake haukuwa wa kuridhisha. Mwezi Desemba maeneo hayo yanayopata misimu miwili ya mvua, yaliendelea kupata mvua zenye mtawanyiko mzuri, hususan katika wiki ya tatu na ya nne. Kwa ujumla, mvua hizi zinaendelea kunyesha na mwelekeo wake ni kama jinsi zilivyotabiriwa.Akizungumzia tahadhari zinazotolewa na TMA, Dk Kabelwa alisema katika vipindi hivyo vya msimu wa mvua, TMA iliendelea kutoa utabiri wa hali ya hewa wa muda mfupi, muda wakati na hali mbaya ya hewa kwa wakati na kwa usahihi.Tahadhari na angalizo zinazohusu upepo mkali na mawimbi makubwa zilitolewa kwa wakati katika maeneo ya bahari ya Hindi, Ziwa Victoria na Ziwa Nyasa, Aidha, tahadhari zinazohusu mvua kubwa pia zilitolewa katika vipindi hivyo, alisema.Alieleza kuwa Vimbunga Idai na Kenneth ni baadhi ya vimbunga vilivyotokea kati ya mwezi Machi na Aprili 2019. Idai kilisababisha maeneo mengi kuwa na upungufu wa mvua wakati Kenneth kilisababisha ongezeko la mvua katika baadhi ya maeneo ya Ziwa Victoria.Alisema Kimbunga Ambali 3-8 Disemba, 2019 na kimbunga Belna 2-11 Disemba, 2019, vilisababisha uwepo wa mvua katika maeneo mbalimbali nchini katika kipindi cha Desemba mwaka huu. Alisema vimbunga vyote vilitokea Kusini-Magharibi mwa Bahari ya Hindi.Alisema TMA imeendelea kutoa tahadhari za mvua kubwa katika maeneo mbalimbali nchini, ambapo mifumo ya hali ya hewa ilionesha uwepo wa vipindi vya mvua kubwa na kubainika kuwepo kwa mvua kubwa za milimita 50 katika saa 24 katika baadhi ya vituo.  <topic>: KITAIFA 